Na základe hlasovania Obecného zastupiteľstva v Hrabovke zo dňa 23.11.2012 číslo uznesenia 74/2012 v súlade so zákonom NR SR č.282/2002 zo dňa 16.05.2002 novelizovaným zákonom 102/2010 Z.z. zo dňa 2.3.2010 v znení neskorších predpisov, ktorým sa upravujú podmienky držania psov a podľa §-4 ods. 2 písmena c/a §-6 zákona SNR č.369/1990 Zb. o obecnom zriadení, obec Hrabovka

***vydáva***

**VZN č.3/2012**

**o niektorých podmienkach držania psov**

**v katastrálnom území obce Hrabovka**

**Časť – 1**

**Úvodné ustanovenia**

Toto všeobecne záväzné ustanovenie obce sa vydáva s cieľom upraviť práva a povinnosti fyzických

a právnických osôb pri držaní psov v katastrálnom území obce Hrabovka okrem služobných psov používaných podľa osobitných predpisov.

**Časť – 2**

**Vymedzenie pojmov**

Na účely tohto všeobecne záväzného nariadenia:

a/ Zvláštnym psom je pes

1/ používaný súkromnými bezpečnostnými službami podľa osobitného predpisu

2/ používané horskou službou

3/ používané pri záchranných prácach, pri plnení úloh civilnej ochrany

4/ poľovný

5/ ovčiarsky

6/ vodiaci

7/ používaný počas výcviku alebo súťaže podľa medzinárodného alebo národného skúšobného poriadku

b/ Nebezpečným psom je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi.

c/ Voľným pohybom psa je pohyb psa bez vôdzky mimo chovného priestoru alebo zariadenia na chov. Za voľný pohyb psa sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktorá ho vedie.

**Časť – 3**

**Evidencia psov**

1/ Každý pes držaný nepretržite viac ako 90 dní v katastrálnom území obce Hrabovka podlieha evidencii psov. Držiteľ psa je povinný prihlásiť psa do evidencie na Obecnom úrade v Hrabovke v lehote do 30 dní od uplynutia posledného dňa lehoty uvedenej v prvej vete v mieste, kde sa pes v danom roku prevažne nachádza.

2/ Evidenciu a vydávanie známok vedie obec.

3/Do evidencie sa zapisuje:

a/evidenčné číslo psa

b/tetovacie číslo alebo údaj o čipovaní psa, ak ho pes nemá

c/meno, priezvisko a adresa trvalého pobytu držiteľa psa

d/umiestnenie chovného priestoru alebo zariadenia na chov, v ktorom sa pes na území obce zdržiava ak sa umiestnenie nezhoduje s miestom trvalého pobytu držiteľa psa

e/skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi

f/úhyn psa

g/strata psa

4/ Každú zmenu skutočnosti a údajov, ktoré sa zapisuje do evidencie, je držiteľ psa povinný do 30 dní od zmeny skutočnosti alebo údaja oznámiť obci na Obecnom úrade v Hrabovke, kde je alebo má byť pes evidovaný.

5/ Obec vydáva držiteľovi psa zapísaného do evidencie evidenčnú známku psa. Na známke sa vedie evidenčné číslo psa, názov obce, kde je pes evidovaný a údaj o tom, či je pes nebezpečným psom. Známkou držiteľ psa preukazuje totožnosť psa.

6/ Známka je neprenosná na iného psa. Odcudzenie, zničenie alebo stratu známky je držiteľ psa povinný do 14 dní odvtedy čo odcudzenie, zničenie alebo stratu známky zistil, oznámiť obci na Obecnom úrade v Hrabovke. Obec je povinná držiteľovi psa za úhradu 3,- € vydať náhradnú známku.

**Časť – 4**

**Vodenie psa**

1/ Vodiť psa mimo chovného priestoru alebo zariadenia na chov môže len osoba, ktorá je fyzicky a psychicky spôsobilá a schopná ho ovládať v každej situácii, pričom je povinná predchádzať tomu, aby pes útočil alebo iným spôsobom ohrozoval človeka alebo zvieraťa zabraňovať vzniku škôd na majetku, prírode a životnom prostredí, ktoré by pes mohol spôsobiť.

2/ Vodiť nebezpečného psa mimo chovného priestoru alebo zariadenia na chov môže len osoba, ktorá je plne spôsobilá na právne úkony. Na verejnom priestranstve musí mať nebezpečný pes nasadený náhubok.

3/ Za psa vždy zodpovedá držiteľ psa alebo osoba, ktorá psa vedie alebo nad psom vykonáva dohľad.

4/ Držiteľ psa a ten, kto psa vedie, je povinný oznámiť svoje meno, priezvisko a adresu trvalého pobytu, osobe ktorú pes pohrýzol. Ten kto psa vedie je povinný oznámiť osobe, ktorú pes pohrýzol, aj meno, priezvisko a adresu trvalého pobytu držiteľa psa. Súčasne je povinný skutočnosť, že pes pohrýzol človeka bez toho, aby bol sám napadnutý alebo vyprovokovaný, oznámiť obci na Obecnom úrade v Hrabovke.

**Časť – 5**

**Voľný pohyb psa**

1/ Miesta so zákazom voľného pohybu psa:

a/ na cintoríne

b/ na plochách verejnej zelene

c/ na miestnych komunikáciách

d/ na trhovom mieste

e/ na námestí

2/ Miesta so zákazom vstupu so psom:

a/ detské ihrisko

b/ kultúrny dom

c/ obecný úrad

**Časť – 6**

**Znečisťovanie verejných priestranstiev**

Ak pes znečistí verejné priestranstvo výkalmi, je ten kto psa vedie povinný výkaly bezprostredne odstrániť.

**Časť – 7**

**Priestupky a sankcie**

1/ Priestupku sa dopustí držiteľ psa ak:

a/ neoznámi obci, v ktorej je pes evidovaný alebo má byť evidovaný, každú zmenu skutočností a údajov, ktoré sa zapisujú do evidencie, do 30 dní od ich zmeny,

b/ neprihlási psa do evidencie,

c/ umožní, aby psa viedla osoba, ktorá nespĺňa podmienky uvedené v tomto VZN Časť – 4

d/ neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane,

e/ neoznámi odcudzenie, zničenie alebo stratu známky,

f/ nezabráni voľnému pohybu psa okrem priestorov na to určených.

2/ Priestupku sa dopustí ten, kto vedie psa ak:

a/ neohlási svoje meno, priezvisko a adresu trvalého pobytu a meno, priezvisko a adresu pobytu držiteľa psa osobe, ktorú pes pohrýzol,

b/ nezabráni útoku psa na človeka alebo zviera alebo nezabráni inému spôsobu ich ohrozovania psom,

c/ neohlásil, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane,

d/ evidenčnou známkou nepreukáže totožnosť psa,

e/ nerešpektuje zákaz vstupu so psom alebo zákaz voľného pohybu psa,

f/ neodstráni bezprostredne výkaly, ktorými pes znečistil verejné priestranstvo

3/ Za priestupok podľa

a/ odseku 2 písmena d/ a f/ obec uloží pokutu do 65,- €

b/odseku 1 a odseku 2 písmena a/ až c/ obec uloží pokutu do 165,- €

4/ Obec môže uložiť pokutu do jedného roka odo dňa, keď sa o porušení povinnosti dozvedela, najneskôr však do dvoch rokov odo dňa, keď k porušeniu povinnosti došlo. Priestupok nemožno prerokovať, prípadne uloženú sankciu alebo jej zvyšok vykonať, ak sa na priestupok vzťahuje amnestia.

5/ Pri ukladaní pokuty sa prihliada najmä na závažnosť a následky protiprávneho konania.

6/ Výnos z pokút je príjmom rozpočtu obce.

**Časť – 8**

**Odchyt psov**

1/Odchyt voľne sa pohybujúcich psov v obci môžu vykonať len odborne spôsobilé, alebo obcou na to určené osoby.

2/ Obec vedie o odchyte psov evidenciu, ktorá obsahuje dátum odchytu, miesto odchytu, záznam o rase psa, jeho správaní a identifikačnej známke, alebo iných okolnostiach, ktoré vyvolali potrebu odchytu.

3/ Majiteľ psa je oprávnený prevziať si odchyteného psa, ak preukáže jeho vlastníctvo a uhradí náklady spojené s jeho odchytom, starostlivosťou a pokutu podľa Časti – 7.

4/ O odchytení psa budú občania obce informovaní oznamom na úradnej tabuli obce a oznamom

odvysielaným v obecnom rozhlase, prípadne aj oznamom na internetovej stránke obce.

5/ Odchytený pes bude umiestnený do karanténneho koterca so základnou starostlivosťou. Ak sa do 3 dní neprihlási jeho majiteľ, bude pes považovaný za túlavého a bude umiestnený do útulku.

6/ Ak obec nemá karanténny koterec, bude pes bezodkladne umiestnený do útulku. V prípade, že bude zistený majiteľ psa, náklady spojené s umiestením psa do útulku znáša majiteľ psa.

7/Odchyt psov a nakladanie s nimi sa uskutočňuje v súčinnosti s príslušnými štátnymi orgánmi (veterinárna správa, hygiena) v súlade s príslušnými právnymi predpismi.

**Časť – 9**

**Záverečné ustanovenia**

1/ Kontrolu dodržiavania VZN vykonáva obec prostredníctvom starostu obce, poslancov obecného zastupiteľstva, členov komisie na ochranu životného prostredia a verejného poriadku.

2/ Toto VZN obce nadobúda účinnosť 14.12.2012

Ivan Čulen

starosta obce

V Hrabovke

dňa: 28.11.2012

**Vyvesené na úradnej tabuli obce:**

Návrh VZN č. 3/2012 vyvesený na úradnej tabuli obce Hrabovka od 8.11.2012 do 23.11.2012

VZN č. 3/2012 schválený OZ v Hrabovke dňa 23.11.2012 číslo uznesenia 74/2012

VZN č. 3/2012 vyvesený na úradnej tabuli v obci Hrabovka od 28.11.2012 do 14.12.2012